ก.ล.ต.จีนลงดาบนักลงทุนทุบขายหุ้นอย่างผิดกม. มูลค่ารวม 28.4 ล้านหยวน
ก.ล.ต.จีนลงดาบนักลงทุนทุบขายหุ้นอย่างผิดกม. มูลค่ารวม 28.4 ล้านหยวน
30 ก.ย. 2558

คณะกรรมการกำกับหลักทรัพย์และตลาดหลักทรัพย์ของจีน (CSRC) ได้กำหนดบทลงโทษกรณีการเทขายหุ้นอย่างผิดกฎหมาย 8 กรณี คิดเป็นมูลค่า 28.4 ล้านหยวน (4.6 ล้านดอลลาร์สหรัฐ) สะท้อนให้เห็นว่า ก.ล.ต.จีนเดินหน้าใช้มาตรการคุมเข้ม หลังจากตลาดหุ้นร่วงลงอย่างหนักในช่วงก่อนหน้านี้ โดยเว็บไซต์ของก.ล.ต.จีนระบุว่า กรณีการทุบขายหุ้นที่มีมูลค่าสูงสุดอยู่ที่ 18.3 ล้านหยวน
ขณะที่เมื่อไม่นานมานี้ พรรคคอมมิวนิสต์จีนได้ปลดนายจาง ยูจุน ออกจากตำแหน่งรองประธานก.ล.ต.ของจีน หลังจากคณะกรรมการตรวจสอบวินัยของรัฐบาลกลางจีนได้ทำการตรวจสอบพบว่า นายจางมีความผิดทางวินัย หรือเข้าข่ายคอรัปชั่น
ความเคลื่อนไหวดังกล่าวมีขึ้นในช่วงที่จีนกำลังเดินหน้าตรวจสอบและจับกุมผู้ที่มีส่วนทำให้ตลาดหุ้นจีนเผชิญกับภาวะผันผวนอย่างหนักในช่วงที่ผ่านมา โดยทางการจีนได้จับกุมตัวผู้ต้องสงสัยหลายราย ซึ่งรวมถึงผู้สื่อข่าว เจ้าหน้าที่ด้านกำกับดูแลหลักทรัพย์และผู้บริหารระดับสูงของบริษัทดีลเลอร์ หลังจากมีข้อมูลระบุว่าบุคคลเหล่านี้เผยแพร่ข้อมูลที่เป็นเท็จและใช้ข้อมูลวงใน
อย่างไรก็ตาม ก.ล.ต.จีนยืนยันว่า การกวาดล้างการซื้อขายหลักทรัพย์ที่ผิดกฎหมายจะไม่ส่งผลกระทบต่อตลาด
 
 